Il-pandemija tal-Coronavirus ħarbtet ir-rutina u l-ħajja ta' kulħadd. Fost l-iktar nies li ħassu l-effett ta' din il-pandemija hemm l-istudenti Maltin, li minflok sabu għajnuna mill-istituzzjonijiet tal-edukazzjoni, spiċċaw ingħataw xogħol doppju. L-istudenta Pia Grech ilha erba' snin tistudja l-Università ta' Malta u issa waslet f'punt fejn ma tiflaħx iżjed tesperjenza l-indifferenza tal-Università lejn l-istudenti, speċjalment waqt pandemija globali. Fuq il-medja soċjali Pia bdiet tispjega kif sħabha li jgħixu pajjiżi oħra ingħataw ħafna għajnuna. Fost dawn ġew imsemmijin l-estensjonijiet għall-assignments u it-tnaqqis fix-xogħol li hu mistenni mill-istudenti. Apparti minn hekk, l-eżamijiet sempliċiment mhux se jsiru. Imma l-Università ta' Malta x'għamlet minflok? "Aħna lanqas biss għandna sistema f'Malta fejn tista' tapplika għal estensjoni tal-assignments... F'Malta, xi fakultajiet iddeċidew li jagħtu eżamijiet onlajn ta' 3 sigħat; u minħabba s-sitwazzjoni tal-ktieb miftuħ, il-word count kważi rdoppja... Għal ħafna fakultajiet, hemm DUPPLIKAR FIX-XOGĦOL. Naf b'nies bi 11-il assignment u 3 eżamijiet onlajn." Pia spiċċat il-messaġġ tagħha billi qalet: "Nixtieq nistaqsi lill-Università ta 'Malta 'X'għamilt għall-istudenti tiegħek? X'għamilt biex tiżgura li l-istudenti tiegħek jgħaddu mis-semestru u jagħmluha sas-sena d-dieħla? Qatt ikkunsidrajtu s-saħħa mentali tal-istudenti f'dan iż-żmien? Jew aktar imħassbin biex ittuna aktar ammont ta' xogħol biex tpattu għas-sigħat neqsin tal-lezzjonijiet?'"